Diari Oficial de la Generalitat Valenciana


Sumari del DOGV 1843, del 12-08-1992 (1992/825668)

ORDRE de 9 d'abril de 1992, de la Conselleria de Cultura, Educació i Ciència, sobre concessió de subvencions als conservatoris de música no estatals i centres no oficials reconeguts d'ensenyaments musicals que depenen de corporacions locals i d'altres entitats sense finalitat de lucre.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1992/04/09/(2)/dof/vci/html**

### Dades del document

Número de DOGV
:   1843

Data del DOGV
:   12-08-1992

Secció del DOGV
:   DISPOSICIONS GENERALS

Número del document
:   1992/825668


Data del document
:   09-04-1992

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de 9 d'abril de 1992, de la Conselleria de Cultura, Educació i Ciència, sobre concessió de subvencions als conservatoris de música no estatals i centres no oficials reconeguts d'ensenyaments musicals que depenen de corporacions locals i d'altres entitats sense finalitat de lucre.  
Dins de la xarxa de centres dedicats a l?ensenyament de música no estatals a la Comunitat Valenciana, disposem de conservatoris de música i de centres no oficials reconeguts d'ensenyament musical, que, gradualment, van adquirint una progressiva implantació. Aquests, sense tenir la qualificació de conservatori, fan la docència per iniciativa de corporacions locals i d'altres entitats sense finalitat de lucre. La Conselleria de Cultura, Educació i Ciència pretén fer extensives unes ajudes per tal de contribuir parcialment al finançament d'aquelles.  
Per tot això, en virtut de les atribucions que em confereix l'article 35 de la Llei de Govern Valencià,  
ORDENE  
Primer La Conselleria de Cultura, Educació i Ciència, dins dels límits de les consignacions pressupostàries, concedirà ajudes destinades al manteniment dels conservatoris de música no estatals i centres no oficials reconeguts d'ensenyament musical que depenen de corporacions locals o d'altres entitats sense finalitat de lucre.  
Segon  
1. Les ajudes a què fa referència l'article anterior contribuiran al finançament parcial de la despesa derivada del funcionament i manteniment dels conservatoris de música no estatals i dels centres no oficials reconeguts d'ensenyament musical.  
2. L'import global màxim que podrà assignar-se en concepte d'aquestes ajudes serà de 18.024.308 pessetes a càrrec de la línia de subvenció 402/000/92, del programa 422.30, secció 09, servei 06, del pressupost de, la Generalitat Valenciana vigent.  
3. La quantitat que resulte adjudicada a cada centre, sumada a altres ingressos que aquests rebran, no podrà ser superior a les despeses que tinga l?entitat beneficiària.  
Tercer  
Aprovar les bases per les quals es regeix aquesta convocatòria, que s'hi inclouen com a annex I a aquesta ordre.  
DISPOSICIONS FINALS  
Primera  
Delegue en el Director General de Centres i Promoció Educativa, la facultat per a concedir aquestes ajudes i l'autoritze perquè dicte les resolucions necessàries per al desplegament i l?execució d'aquesta ordre.  
Segona  
Aquesta ordre entrarà en vigor l?endemà de la publicació en el Diari Oficial de la Generalitat Valenciana.  
València, 9 d'abril de 1992.  
El Conseller de Cultura, Educació i Ciència,   
ANDREU LOPEZ I BLASCO  
ANNEX I  
Bases de la convocatòria  
Primera. Concepte de la subvenció  
Les ajudes s'atorgaran en concepte de subvenció per a contribuir parcialment al manteniment dels conservatoris de música no estatals i els centres no oficials reconeguts d'ensenyament musical la titularitat dels quals corresponga a corporacions local i altres entitats sense finalitat de lucre.  
Segona. Sol·licitants  
Podran sol·licitar aquestes ajudes les corporacions locals i les institucions sense finalitat de lucre que siguen titulars de conservatoris de música o de centres no oficials reconeguts d'ensenyament musical en l?àmbit de la Comunitat Valenciana.  
Queden exclosos d'aquesta convocatòria:  
a) Els titulars dels centres que no acrediten la corresponent autorització per a impartir els ensenyaments musicals.  
b) Aquells que hagen subscrit un conveni de col·laboració per a funcionar coordinats amb la Conselleria de Cultura, Educació i Ciència.  
c) Els centres que no hagen justificat com cal la subvenció concedida l'any anterior i no hi hagen renunciat ni reintegrat la part no justificada.  
d) Els centres que no hagen iniciat l'activitat abans de l'1 d'octubre de 1991.  
e) Les institucions que no hagen donat d'alta en la Seguretat Social el seu professorat i d'altre personal adscrit al centre.  
f) Les institucions que no hagen complert amb les obligacions tributàries, d'acord amb l'Ordre de 7 de gener de 1991 de la Conselleria d'Economia i Hisenda (DOGV núm. 1.477 de 05.02.91) i amb l'article 47, punt 7 del Decret Legislatiu de 26 de juny de 1991 (DOGV núm. 1.588) i qualsevol altra normativa concordant.  
Tercera. Formalització  
1. Les sol·licituds les formalitzarà el titular del centre en el model que s'acompanya com a annex II a la present convocatòria, o es recolliran del servei territorial de Cultura i Educació corresponent. L'esmentada instància amb els annexos i la resta de la documentació es presentarà als serveis territorials, en el centre d'informació de l'Oficina d'Informació, Iniciatives i Reclamacions de la Generalitat Valenciana, o per mitjà de qualsevol de les vies establertes en l'article 66 de la Llei de Procediment Administratiu.  
2. El termini de presentació de les sol·licituds, serà de quinze dies hàbils comptadors des de l?endemà de la publicació d'aquesta convocatòria en el Diari Oficial de la Generalitat Valenciana.  
Quarta. Documentació  
Juntament amb la sol·licitud, caldrà presentar la documentació següent:  
a) Memòria en la qual conste:  
- programació general (per activitats);  
- organització (distribució de l'alumnat, professorat i altre personal);  
- programació de la participació de l'alumnat;  
- relació de totes les dependències del centre, amb indicació de la destinació i la superfície d'aquestes;  
- objectius que es pretenen aconseguir amb l'ajuda sol·licitada.  
b) Certificat expedit per la tresoreria territorial de la Seguretat Social corresponent, en què conste que el centre està al corrent en el pagament de les quotes de la seguretat social de tota la plantilla del centre. En cap cas es podrà admetre com a vàlida una altra documentació distinta pel que fa a la seguretat social.  
c) Documentació acreditativa d'haver complert amb les obligacions tributàries del centre (Ordre de 07.01.91, de la Conselleria d'Economia i Hisenda, publicada en el DOGV núm. 1.477, de 05.02.91, i el Decret Legislatiu de 26.06.91 pel qual s'aprova el text refós de la Llei d'Hisenda Pública).  
d) Còpia certificada de l'acord del ple o de la comissió de govern que n'autoritze la sol·licitud (només per a corporacions locals).  
e) Document en què conste el compromís del centre de sotmetre's a les actuacions de comprovació que ha d'efectuar aquesta conselleria, i a les de control financer que corresponen a la Intervenció General, pel que fa a l'ajuda concedida.  
f) Certificació acreditativa aclarint que en els pressupostos de la corporació hi ha una quantitat consignada per al conservatori o el centre no oficial reconegut per al qual se sol·licita la subvenció, indicant-hi la quantia, la partida i el concepte en què consta, i el compromís de no minorar ni anul·lar la consignació (total del pressupost previst per a l'any 1992 i l'aportació de la corporació).  
g) Certificació de les quantitats percebudes per matrícula en cadascuna de les assignatures i les taxes acadèmiques ingressades per aquest concepte l'any 1991.  
h) S'haurà d'indicar-hi el número d'identificació fiscal, l?entitat bancària i la sucursal,, el codi d'ambdues i el número de compte corrent a què es transferirà l?import de la subvenció i el titular d'aquesta, mitjançant l?emplenament del model inclòs en la instància.  
i) Relació de les assignatures que fa el centre, juntament amb el nombre d'alumnes per assignatura i el professorat que les imparteix. Al costat del nom de cada professor i de l'assignatura o assignatures que imparteix, s'haurà d'indicar el número de DNI, el nombre d'hores de classe que té assignades i el número d'afiliació a la Seguretat Social, i tot això haurà d'anar acompanyat de les fotocòpies compulsades de la titulació d'aquest.  
j) Certificació del nombre d'alumnes matriculats i examinats durant el curs 90/91 i, si escau, del nombre d'alumnes que hauran finalitzat els estudis corresponents a cada grau i que estaran en condicions que se'ls lliure el corresponent títol en el curs acadèmic 90/91, la certificació estarà firmada pel director/a del conservatori o centre no oficial.  
k) Compromís del centre de coordinar-se amb la Conselleria de Cultura, Educació i Ciència quant a la planificació general que aquesta elabore.  
l) L'últim rebut de la llicència fiscal o de l'impost sobre activitats econòmiques, si escau. En cas que el centre n'estiga exempt, haurà de justificar-ho documentalment (només per a institucions sense finalitat de lucre).  
Tots els documents seran originals o fotocòpies compulsades.  
Cinquena. Tramitació per part dels serveis territorials de Cultura i Educació  
En el moment de la recepció de la instància i els documents, i davant la mancança o insuficiència de qualsevol dada que es demane, tant de la instància com dels documents que l'acompanyen, el servei territorial corresponent ho reclamarà de l'entitat sol·licitant, per correu certificat i amb justificant de la recepció, i li concedirà un termini de deu dies improrrogables perquè aporte els documents o les dades no incloses en l'expedient. En cas que transcórrega el termini indicat sense que s'haja presentat la documentació exigida, es trametrà l'expedient, i aquesta incidència s'hi farà constar a la Direcció General de Centres i Promoció Educativa, on s'arxivarà sense més tràmit. Una vegada es troben complets els expedients, la Inspecció Educativa emetrà un informe sobre els punts següents:  
- dades del centre (denominació oficial, codi, domicili, data d'autorització, classificació com a conservatori no estatal o centre no oficial reconegut i assignatures que té autoritzades per a impartir; organització; objectius; programació, etc.;  
- instal·lacions;  
- nivell d'equipament;  
- superfície de l'immoble i destinació de cadascuna de les dependències del centre;  
- relació del professorat, assignatures que imparteix i horari assignat, i també titulació d'aquest;  
- nombre d'alumnes matriculats per assignatura, nombre d'alumnes examinats i nombre d'alumnes que han superat els estudis corresponents a cada grau i que estan en condicions d'obtenir el corresponent títol, tot això referit al curs 90/91.  
- d'altres dades d'interès (import del pressupost de les activitats, institució, etc.).  
En el moment que s'hauran completat els expedients amb l'informe de la Inspecció Educativa, s'hi trametran a la Direcció General de Centres i Promoció Educativa per a la seua posterior tramitació. El termini per a la remissió dels expedients no podrà depassar d'un mes comptador des de l'endemà a l?últim dia hàbil per a la presentació d'instàncies.  
Sisena. Proposta de resolució  
1. Es constitueix una comissió composta per:  
- el/la Cap del Servei de Centres Privats, que farà de president/a;  
- l?Inspector Coordinador del Programa de Conservatoris;  
- un/a director/a de conservatori de titularitat de la Generalitat Valenciana nomenat/da pel Director General de Centres i Promoció Educativa;  
- el/la Cap de la Secció de Subvencions de la Direcció General de Centres i Promoció Educativa que actuarà de secretari/a de la comissió.  
2. La comissió, una vegada rebuda la documentació dels serveis territorials i examinats els expedients, efectuarà la proposta d'adjudicació o denegació de quantitats, tenint en compte els criteris següents:  
a) Memòria presentada (valoració 0-2 punts).  
b) Característiques i adequació de les superfícies de l?immoble i les instal·lacions (valoració 0-4 punts).  
c) Característiques i adequació de l?equipament (valoració 0-4 punts).  
d) Titulació del professorat (valoració de 0-3 punts).  
e) Nombre total d'alumnes matriculats (valoració 0-2 punts).  
f) Import del pressupost de la corporació local o de l?entitat sense finalitat de lucre o d'ambdues en cas que la primera patrocine la segona, destinat al conservatori no estatal o centre no oficial reconegut (valoració 0-16 punts).  
Les quanties que s'adjudiquen mitjançant aquesta convocatòria no podran ser inferiors ni superiors als imports mínims i màxims indicats tot seguit, segons la classificació del centre:  
- conservatoris professionals: entre 825.000 i 3.300.000 pessetes;  
- conservatoris elementals: entre 550.000 i 2.750.000 pessetes;  
- centres no oficials reconeguts:  
a) de l'administració local entre 275.000 i 1.200.000 pessetes;  
b) d'entitats sense finalitat de lucre entre 275.000 i 880.000 pessetes.  
Setena. Resolució  
Una vegada evacuada la proposta de la comissió pel que fa a l'adjudicació de quantitats i també la denegació de subvenció als centres que no posseesquen els requisits establerts en l?ordre de convocatòria, el Director General de Centres i Promoció Educativa, per delegació, tenint en compte els criteris especificats en la base anterior, resoldrà.  
En tot cas, la denegació de la subvenció serà motivada i les raons es faran constar en la resolució d'adjudicació.  
La resolució a què fa referència aquesta base serà objecte de publicació en el Diari Oficial de la Generalitat Valenciana.  
Vuitena. Justificació de la subvenció  
Per a la percepció de la subvenció, el beneficiari haurà de justificar-ne la inversió davant la Direcció General de Centres i Promoció Educativa per un import igual o superior a l'ajuda aprovada.  
En la documentació que ha de trametre el centre i que té com a finalitat justificar la subvenció figurarà inexcusablement la corresponent al compliment de les obligacions tributàries i davant la seguretat social, especialment pel que fa als treballadors del centre.  
Tots els documents que s'hi aporten per a justificar la subvenció seran originals o les fotocòpies compulsades i, atés que es pretén un finançament parcial, només seran vàlids aquells que tinguen la data compresa des del dia 1 de gener fins el 30 de juny de 1992.  
La Direcció General de Centres i Promoció Educativa assenyalarà el termini per a la presentació de la documentació justificativa de la subvenció. No obstant això, l?esmentada data no podrà ser posterior al 31.01.93.  
Novena. Revocació o disminució de la subvenció  
1) Tota alteració de les condicions tingudes en compte per a la concessió de la subvenció, i en tot cas l?obtenció concurrent de subvencions o ajudes atorgades per part d'altres administracions o ens públics o privats, podrà donar lloc a la modificació de la resolució concedida.  
L'import de les subvencions, mai no podrà ser d'una quantia que, aïlladament o conjunta amb subvencions o ajudes d'altres administracions públiques, o d'altres ens públics o privats, supere el cost de l'activitat que desenvoluparà el beneficiari.  
2) Hi correspondrà el reintegrament de les quantitats percebudes i l'exigència de l'interès de demora des del moment del pagament de la subvenció, en els casos següents:  
2.1. Incompliment de l'obligació de justificació.  
2.2. Obtenir la subvenció sense complir les condicions requerides.  
2.3. Incompliment de la finalitat per a la qual fou concedida la subvenció.  
2.4. Incompliment de les condicions imposades als beneficiaris amb motiu de la concessió de la subvenció.  
3) Igualment, en el supòsit previst en el paràgraf segon de l'apartat 1, quan la subvenció siga a càrrec de la Generalitat Valenciana, procedirà el reintegrament de la diferència per excés hi obtinguda sobre el cost de l'activitat desenvolupada.  
Desena. Altres possibles subvencions  
El beneficiari comunicarà a la Conselleria de Cultura, Educació i Ciència (Direcció General de Centres i Promoció Educativa) l?obtenció de subvencions o ajudes per a la mateixa finalitat, provinents de qualssevol administracions o ens públics.  
Veure annex


Còpia Permalink ELI